Tom Behnke (KF), 2008-01-11:
Det har jo længe været et ønske, og tilbage i 1994 lykkedes det at få nedsat en kommission med ligelig repræsentation fra Grønland og Danmark.
Kommissionen brugte herefter 10 år, og i 2004 kom så den længe ventede betænkning.
Efter en lang og grundig høringsfase blev lovforslagene klar til fremsættelse, og det betyder så, at lovforslagene er grundigt gennemarbejdede og i øvrigt i fuld overensstemmelse med de grønlandske ønsker.
Med de her lovforslag gennemføres en tiltrængt modernisering af de grønlandske retsforhold, hvor man i respekt for netop de særlige forhold i Grønland har taget det bedste fra de gamle regler og det bedste fra de danske regler og samlet formået at få et moderne regelsæt; et regelsæt med en fortsat respekt for de særlige grønlandske forhold.
For Grønland har jo nogle særlige forhold.
I Grønland bor der stort set det samme antal mennesker, som der f.eks. gør i Hvidovre, men vel at mærke på et areal, der er 100.000 gange større end Hvidovre.
Det Konservative Folkeparti støtter lovforslagene og lægger i den forbindelse afgørende vægt på, at Grønland har været med i hele processen og er enig i lovforslagene.
Kredsdommerne behøver fortsat ikke at være jurister, men det skal nu tilstræbes, at de ansættes på fuldtid, og der etableres samtidig en egentlig uddannelse, hvilket vil styrke kredsdommerne.
Desuden foreslås det, at de 18 kredsdommere kan placeres på større og faste kontorsteder, så to eller flere kredsdommere kan sidde sammen og dermed opnå en større fleksibilitet og samtidig en bredere faglighed.
Der sker altså en styrkelse af kredsdommerne og dermed en styrkelse af retssikkerheden.
Retssikkerheden styrkes også ved, at en række væsentlige retlige dokumenter skal oversættes til et sprog, som den pågældende forstår, og at der i øvrigt i øget omfang sker oversættelse af retlige dokumenter til grønlandsk.
Desuden lægges der op til en telefonrådgivning med en advokat, som autoriserede forsvarere kan benytte for at få vejledning i en konkret sag, hvilket også er med til at styrke retssikkerheden.
Retssystemet med domstolene bygges op på en måde, der ligner det nye danske system en hel del.
Kredsretterne vil således være første instans i langt de fleste sager, men i de mere komplicerede juridiske sager vil første instans være den nyoprettede Retten i Grønland.
Det betyder samtidig, at Grønlands Landsret fremover alene skal behandle appelsager.
Med forslagene gives der nogle flere forskellige sanktionsformer.
Det bliver nemmere på den måde at finde og idømme den sanktion, som er bedst egnet i den konkrete sag til den konkrete person.
Der indføres således nye foranstaltninger i form af advarsel, betinget dom med fastsat foranstaltningstid, dom til samfundstjeneste og dom til anstalt og tilsyn.
Hvad angår anstalterne, skal der bygges en del nyt, idet der nu indføres såkaldte halvlukkede afsnit, hvor der i anstalten kan ske beskæftigelse i arbejdstiden og i fritiden med henblik på anbringelse af dømte, som har begået alvorlig personfarlig kriminalitet, og som derfor i en periode ikke må forlade anstalten.
Der oprettes desuden en anstalt med ti pladser i Østgrønland, der oprettes i Nuuk en lukket disciplinærafdeling med ti pladser, således at de, der ikke kan opføre sig ordentligt, kan overføres dertil, og der oprettes en lukket forvaringsafdeling med 20 pladser ligeledes i Nuuk.
Den lukkede forvaringsafdeling vil betyde, at de farlige kriminelle, som i dag sidder i Anstalten ved Herstedvester fremover kan afsone i Grønland.
Det har jo været et udtalt grønlandsk ønske, at også disse farlige kriminelle kunne afsone i Grønland, og det kan altså lade sig gøre fremover.
Det vil i dag ikke være muligt at komme ind på alle detaljerne i de meget omfattende lovforslag, men det samlede resultat er en styrkelse af det grønlandske retsvæsen, som fremover stort set vil kunne klare alle opgaver selv.
Der bliver en langt bredere vifte af sanktionsmuligheder, og der sker en styrkelse af anklagerne, af kredsdommerne og af forsvarerne.
Der sker en bygningsmæssig tilpasning, så alle grønlandske dømte i videst muligt omfang kan afsone i Grønland.
Retssikkerheden styrkes, og der indføres flere nye ordninger i form af beskikkede bisiddere, et landsdækkende net af offervagter, mulighed for konfliktmægling, en landsdækkende retshjælpsordning, regler om fri proces og meget, meget mere.
Afslutningsvis vil jeg lige nævne anvendelsen af videokonferenceudstyr, som efter min opfattelse er en genial ting, når afstandene er store, og som også burde bruges meget mere i Danmark.
Med videokonferenceudstyr slipper rigtig mange for at skulle bevæge sig ofte meget langt for at deltage i retsmøder, og mange retsmøder kan nemt afvikles som videokonferencer.
Så lad os se, om vi ikke bliver lige så heldige i Danmark, som de nu bliver i Grønland.